CELEX: 62020TN0540
Language: lv
Date: 2020-08-27 00:00:00
Title: Lieta T-540/20: Prasība, kas celta 2020. gada 27. augustā – Jushi Egypt for Fiberglass Industry/Komisija

9.11.2020   
            
            
               LV
            
            
               Eiropas Savienības Oficiālais Vēstnesis
            
            
               C 378/38
            
         
      Prasība, kas celta 2020. gada 27. augustā – Jushi Egypt for Fiberglass Industry/Komisija
      (Lieta T-540/20)
      (2020/C 378/48)
      Tiesvedības valoda – angļu
      
         Lietas dalībnieki
      
      
         Prasītāja: Jushi Egypt for Fiberglass Industry SAE (Ain Sukhna, Ēģipte) (pārstāvji: B. Servais un V. Crochet, advokāti)
      
         Atbildētāja: Eiropas Komisija
      
         Prasījumi
      
      Prasītājas prasījumi Vispārējai tiesai ir šādi:
      
                  —
               
               
                  prasība, kas celta, pamatojoties uz LESD 263. panta ceturto daļu, un ar ko tiek lūgts atcelt Komisijas Īstenošanas regulu (ES) 2020/870 (2020. gada 24. jūnijs), ar ko nosaka galīgo kompensācijas maksājumu un galīgi iekasē pagaidu kompensācijas maksājumu, kas noteikts Ēģiptes izcelsmes nepārtrauktās stikla elementāršķiedras izstrādājumu importam, un piemēro galīgo kompensācijas maksājumu Ēģiptes izcelsmes nepārtrauktās stikla elementāršķiedras izstrādājumu reģistrētajam importam, ciktāl tā attiecas uz prasītāju;
               
            
                  —
               
               
                  piespriest atbildētājai un ikvienai personai, kurai tiktu atļauts iestāties lietā atbildētājas prasījumu atbalstam, atlīdzināt ar šo tiesvedību saistītos tiesāšanās izdevumus.
               
            
         Pamati un galvenie argumenti
      
      Prasības pamatošanai prasītāja izvirza piecus pamatus.
      
                  1.
               
               
                  Ar pirmo pamatu tiek apgalvots, ka Komisijas lēmums kompensēt Ķīnas valsts iestāžu veikto finansiālo ieguldījumu prasītājā ir pretrunā pamatregulas 2. panta a) un b) punktam, 3. panta 1. punkta a) apakšpunktam, 4. panta 2. un 3. punktam un 28. pantam un ka tajā nav ievērotas Ēģiptes valdības tiesības uz aizstāvību.
               
            
                  2.
               
               
                  Ar otro pamatu tiek apgalvots, ka ar Komisijas lēmumu attiecībā uz zemes piešķiršanu prasītājai nav ievērotas prasītājas tiesības uz aizstāvību un ka ir pārkāpts pamatregulas 30. pants, kā arī tās 3. panta 2. punkts, 5. pants un 6. panta d) punkts.
               
            
                  3.
               
               
                  Ar trešo pamatu tiek apgalvots, ka Komisijas lēmums kompensēt ievedmuitas nodokļa atlaižu shēmas piemērošanu prasītājas vajadzībām stikla elementāršķiedras izstrādājumiem ir pretrunā pamatregulas 3. panta 1. punkta a) apakšpunkta ii) punktam, 3. panta 2. punktam un 5. pantam.
               
            
                  4.
               
               
                  Ar ceturto pamatu tiek apgalvots, ka Komisijas lēmums kompensēt zaudējumiem no ārvalstu valūtu kursu svārstībām piemērojamo nodokļu režīmu ir pretrunā pamatregulas 3. panta 2. punktam un 4. panta 2. punkta c) apakšpunktam.
               
            
                  5.
               
               
                  Ar piekto pamatu tiek apgalvots, ka Komisijas izmantotā cenu samazinājuma starpības aprēķināšanas metodika attiecībā uz prasītāju ir pretrunā pamatregulas 1. panta 1. punktam, 2. panta d) punktam un 8. panta 1., 2. un 5. punktam.